B4-0866, 0883, 0885, 0897, 0900, 0903, 0920, 0927 και 0932/95

Ψήφισμα σχετικά με την καθιέρωση ημέρας αφιερωμένης στη μνήμη του ολοκαυτώματος

Το Ευρωπαϊκό Κοινοβούλιο,

- υπενθυμίζοντας τα πολυάριθμα ψηφίσματά του για την καταπολέμηση του ρατσισμού και της ξενοφοβίας και το ψήφισμά του της 11ης Φεβρουαρίου 1992 σχετικά με «την προστασία των χώρων των ναζιστικών στρατοπέδων συγκέντρωσης ως ιστορικών μνημείων ((ΕΕ C 72 της 15.3.1993, σ. 118)),

Α. λαμβάνοντας υπόψη την άνοδο του ρατσισμού, του αντισημιτισμού και της ξενοφοβίας, που αντιμετωπίζει η διεθνής κοινότητα,

Β. λαμβάνοντας υπόψη ότι η Ευρώπη οφείλει να δώσει μία σαφή και αποφασιστική απάντηση στις απειλές αυτές,

Γ. επιμένοντας ότι η ειρήνη που επικρατεί στη Δυτική Ευρώπη από το 1945 δεν θα συνεχισθεί εάν δεν προληφθεί η εξάπλωση της ολέθριας επίδρασης των ολοκληρωτικών και ρατσιστικών ιδεολογιών των ναζί που οδήγησαν στο ολοκαύτωμα των Εβραίων, τη γενοκτονία των τσιγγάνων και τη μαζική δολοφονία εκατομμυρίων άλλων ατόμων,

Δ. έχοντας υπόψη τον θεμελιώδη ρόλο που διαδραματίζει η παιδεία στη μετάδοση της μνήμης, ιδιαίτερα όσον αφορά τον Δεύτερο Παγκόσμιο Πόλεμο,

Ε. λαμβάνοντας υπόψη την εμφάνιση αναθεωρητικών θέσεων σχετικά με τη γενοκτονία που πραγματοποιήθηκε κατά τον Δεύτερο Παγκόσμιο Πόλεμο,

ΣΤ. λαμβάνοντας υπόψη ότι η συμβουλευτική επιτροπή για τον ρατσισμό και την ξενοφοβία έχει ολοκληρώσει το έργο της και έχει υποβάλει στο Συμβούλιο σειρά μέτρων για την αντιμετώπιση του ρατσισμού, της ξενοφοβίας και του αντισημιτισμού,

Ζ. λαμβάνοντας υπόψη ότι οι κίνδυνοι τους οποίους ενέχει η εξάπλωση του ρατσισμού, του αντισημιτισμού και της ξενοφοβίας καταδείχθηκαν πρόσφατα από συγκλονιστικά γεγονότα που συνέβησαν στα κράτη μέλη μας, όπως ρατσιστικές δολοφονίες, εμπρησμοί και βομβιστικές ενέργειες, καθώς και συλήσεις νεκροταφείων,

1. ζητεί να καθιερωθεί ευρωπαϊκή ημέρα αφιερωμένη στη μνήμη του ολοκαυτώματος σε όλα τα κράτη μέλη της Ένωσης[semigr ]

2. καλεί τα κράτη μέλη να διοργανώνουν, με την ευκαιρία της ημέρας αυτής, δραστηριότητες για την ανάμνηση του Δευτέρου Παγκοσμίου Πολέμου και του ολοκαυτώματος προκειμένου να εξηγούνται, κυρίως στους νέους, οι κίνδυνοι που απορρέουν από ολοκληρωτικές και ρατσιστικές ιδεολογίες[semigr ]

3. ζητεί από την Επιτροπή να προετοιμάσει ένα πρότυπο ευρωπαϊκό σχέδιο για τη διοργάνωση της ημέρας αυτής[semigr ]

4. καλεί τα κράτη μέλη του Συμβουλίου της Ευρώπης να συμμετάσχουν στην πρωτοβουλία αυτή[semigr ]

5. καλεί το Ευρωπαϊκό Συμβούλιο να εγκρίνει σφαιρική στρατηγική για την καταπολέμηση του ρατσιμού και της ξενοφοβίας και να εξασφαλίσει ότι ολόκληρη η Ευρωπαϊκή Ένωση και τα κράτη μέλη δίνουν σαφή και αποφασιστική απάντηση στις απειλές ρατσισμού, ξενοφοβίας, αντισημιτισμού και στην άρνηση του ολοκαυτώματος[semigr ]

6. επαναλαμβάνει το αίτημα που περιλαμβανόταν στο πρόσφατο ψήφισμα της 27ης Απριλίου 1995 σχετικά με τον ρατσισμό, την ξενοφοβία και τον αντισημιτισμό ((ΣΠ της ημερομηνίας αυτής, μέρος ΙΙ, σημείο 4)) να μελετήσει η Επιτροπή μέτρα με τα οποία η Ένωση, σεβόμενη πάντα την αρχή της επικουρικότητας, θα αναλάβει δράση κατά του ρατσισμού, της ξενοφοβίας, του αντισημιτισμού και της άρνησης του ολοκαυτώματος σε ευρωπαϊκό επίπεδο[semigr ]

7. καλεί το Συμβούλιο να λάβει υπόψη του τις συστάσεις της συμβουλευτικής επιτροπής και να θεσπίσει συγκεκριμένα μέτρα κατά του ρατσισμού, της ξενοφοβίας και του αντισημιτισμού[semigr ]

8. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή, το Συμβούλιο της Ευρώπης καθώς και στις κυβερνήσεις και τα κοινοβούλια των κρατών μελών.